recursal/SuperWikiNEXT-32B huggingface dataset:
**Alpha Condé** (sündinud 4. märtsil 1938) on Guinea poliitik, kes oli 21. detsembrist 2010 kuni 5. septembrini 2021 Guinea president.

Ta on partei Rassemblement du Peuple Guinéen liider. 

Ta osales 1993. ja 1998. aasta presidendivalimistel, kuid kaotas mõlemal korral Lansana Contéle. Pärast 1998. aasta valimisi süüdistati teda riigi julgeoleku ohustamises ja president Contéle atentaadi planeerimises ning mõisteti 2000. aastal viieks aastaks vangi. Mais 2001 andis president talle armu tingimusel, et ta ei osale poliitikas. Pärast vabanemist asus Condé elama Prantsusmaale. Kodumaale tagasi pöördus ta 2005. aastal.

Alpha Condé on muu hulgas töötanud Pariisi ülikoolis politoloogiaprofessorina.

7. novembril 2010 peetud presidendivalimiste teises voorus oli Alpha Condé vastamisi endise peaministri Cellou Dalein Dialloga ja võitis 52,52 protsendiga häältest.

11. oktoober 2015 valiti ta tagasi teiseks ametiajaks. Ta kogus 57,85% häältest ja vastaskandidaat Diallo 31,44% häältest.

5. septembril 2021 kukutati Alpha Condé riigipöördega ja paigutati koduaresti.

9. detsembril 2022 avaldas USA rahandusministeerium nimekirja enam kui neljakümnest isikust, kelle suhtes on kehtestatud sanktsioonid korruptsiooniaktide ja inimõiguste rikkumiste eest. Välisvarade kontrolli büroo (OFAC) sihtmärkide hulgas on rahandusosakonna finantskontrolli organ Alpha Condé..

|  |  |  |
| --- | --- | --- |
| Eelnev**Sékouba Konaté** | **Guinea president**2010–2021 | Järgnev**Mamady Doumbouya *(hunta esimees)*** |
**Alor** on suurim saar Alori saarestikus, mis asub Väikestes Sunda saartes Kagu-Indoneesias.

Alorist põhja jääb Banda meri ja edelasse Sawu meri. Lähisaartest jääb kagusse Timor. Teisel pool Ombai väina asuvad idas Ida-Timorile kuuluv Atauro ja kirdes Wetar. Läänes on Pantar ja teised Alori saarestiku saared ning sealt edasi ülejäänud Sunda saared. Lähisaared, kaasa arvatud väikesed, on üldjuhul asustatud. Kõik nimetatud Indoneesia saared kuuluvad Ida-Nusa-Tenggara provintsi, välja arvatud Wetar, mis kuulub Maluku provintsi.

Alori pindala on umbes 2800 km². Saarel elab umbes 168 000 inimest, neist umbes 60 000 suurimas asulas Kalabahis, mis asub Alori looderannikul. Suuruselt teine asula Mantaing asub idarannikul.

Formaalselt on kolmveerand saareelanikest protestandid, veerand moslemid ja mõnes külas leidub ka katoliiklasi. Suur osa Alori elanikest järgib animistlikke traditsioone.

Alori saarel räägitakse rohkem kui 15 põliselanike keelt. Enamik neist kuulub paapua ja teiste mitteaustroneesia keelte hulka. Alor on kõige läänepoolsem saar maailmas, millel räägitakse põhiliselt paapua keeli. Austroneesia keeltest räägitakse Aloril kõige rohkem alori keelt. Rahvastevahelise suhtluse keelena kasutatakse alori malai keelt, mis on malai keele murre. Koolides õpetatakse ja ajakirjanduses kasutatakse laialt indoneesia keelt.

Paljud Aloril räägitavad paapua keeled on ohustatud. Mõnda neist räägib vähem kui tuhat inimest ja mõnda ei õpetata enam lastele. Leideni ülikool on käivitanud Alori keelte dokumenteerimise projekti.

Alori infrastruktuur ei ole arenenud. Saarlased elatuvad peamiselt põllumajandusest. Kasvatatakse vanilli, tamarindipuud ja harilikku mandlipuud. Metsast raiutakse sandalipuud, mis läheb ekspordiks. Kalapüük on ammendanud saare kalavarud ja see on kahjustanud saare korallrahusid. Geoloogid on saarel avastanud kipsi, kaoliniidi, nafta, maagaasi, tina, kulla ja teemantide maardlaid. Aloril on suur potentsiaal turismi, eriti allveeujumise vallas, aga vahelduvate ja sageli tugevate hoovuste tõttu on parem snorgeldada või ujuda koos kellegagi, kes seda kanti hästi tunneb.

Kuival aastaajal pääseb Kalabahisse lennukiga. Provintsi keskusest, Lääne-Timoril asuvast Kupangist väljub viis lendu nädalas. Kaks reisilaeva sõidavad Alori vahet, kumbki kord nädalas. Vihmaperioodil on transport raskendatud tugeva tuule ja suurte lainete tõttu.
**Vulkanoloogia** on geoloogia haru, mis uurib vulkaane ja vulkanismi.

Suur osa vulkanoloogia ajaloost on ühtlasi ka petroloogia ajalugu, kuid on ka erinevusi. Kuni 20. sajandi 1970. aastateni oli vulkanoloogia peamiselt kirjeldav teadus, tegeldes peamiselt vulkaaniliste pinnavormide geomorfoloogia, vulkaaniliste piirkondade geograafia ja vulkaanipursete kronoloogiaga. Tänaseks on tänu laamtektoonika teooria väljatöötamisele saanud vulkanoloogiast interdistsiplinaarne teadusharu, mis otsib vastuseid ka fundamentaalsema iseloomuga küsimustele. Vulkanoloogid otsivad vastuseid küsimustele, kuidas ja millest tekkis magma, kuidas ta liigub maakoores, kuidas on vulkanism seotud geotektoonikaga jne. Vulkanoloogia on tugevalt seotud petroloogiaga.

Vulkanoloogial on ka rakenduslik pool, sest vulkaanid võivad olla väga ohtlikud. Seetõttu üritavad vulkanoloogid ennustada vulkaanipursete toimumise aega ja tugevust. Vulkanoloogi amet on ohtlik, sest tihti tuleb viibida tegutsevatel vulkaanidel, mis on paljudele neist lõppenud saatuslikult.

Vaata ka
--------

* Vulkanoloogiaobservatoorium

Viited
------

1. ↑  Sigurdsson, Haraldur (1999). History of volcanology. Kogumikus H. Sigurdsson (Toim.), Encyclopedia of Volcanoes. Academic Press. Lk 15–37. ISBN 012643140X
**Briti idealism** oli filosoofiasuund Suurbritannias 19. sajandi keskpaigast 20. sajandi alguseni. 

Selle suuna juhtivad esinejad olid esimeses põlvkonnas Thomas Hill Green (1836–1882), Francis Herbert Bradley (1846–1924) ja Bernard Bosanquet (1848–1923). Teise põlvkonna väljapaistvamad kujud olid John McTaggart Ellis McTaggart, H. H. Joachim, J. H. Muirhead ja G. R. G. Mure. Reaktsioonina briti idealismile panid noored Cambridge'i filosoofid George Edward Moore ja Bertrand Russell aluse analüütilisele filosoofiale. 

Kuigi briti idealistide vaated olid omavahel üsnagi erinevad, võib välja tuua teatud ühisjooned. Nad uskusid Absoluudisse (ainsasse ja kõikehõmavasse reaalsusse). Nad omistasid tähtsa koha mõistusele, mille abil saab Absoluuti taibata ja mis on omane ka Absoluudile endale. Nad ei tunnistanud mõtlemise ja objekti lahutamist, vaid pidasid mõtlemist ja objekti reaalsuses ühtseks tervikuks. 

Briti idealism on välja kasvanud saksa klassikalisest filosoofiast ning seda võib pidada absoluutse idealismi erikujuks. Eriti olulised on briti empirismile Kant ja Hegel, kelles Thomas Hill Green nägi briti filosoofia päästjat väidetavalt allakäivast empirismist. Igatahes vastustasid briti idealistid filosoofiasuunda, mille esindajad olid John Locke, David Hume, John Stuart Mill ja Henry Sidgwick, sealhulgas utilitarismi. Kuigi kõik briti idealistid poleks möönnud näiteks Hegeli mõju, peetakse briti idealismi leviku oluliseks soodustajaks James Hutchinson Stirlingi raamatut "Hegeli saladus". 

Vähemalt üldistes joontes on Hegeli filosoofia briti idealismi kindlasti mõjutanud, samuti on briti idealistid Hegelilt üle võtnud termineid ja ideid. 
Peale Absoluudi mõiste on hegellik ka näiteks õpetus sisemistest suhetest, tõe koherentsiteooria ja konkreetse universaali mõiste. Näiteks Bradleyl võib leida ka midagi Hegeli dialektika sarnast. Hegeli filosoofiat tervikuna ega ka Hegeli loogikat briti idealistid siiski ei aktsepteerinud. 

Poliitilises filosoofias püüdsid briti idealistid kummutada individualismi Herbert Spenceri vaimus. Nad pidasid inimest loomupäraselt ühiskondlikuks olendiks. Nad ei asjastanud riiki. Näiteks Greeni järgi saab väärtus olla ainult indiviidis ning riigi olemasolu on õigustatud ainult niivõrd, kui ta aitab kaasa väärtuse elluviimisele indiviidide elus. 

Kui Bertrand Russellist ja George Edward Moore'ist said briti idealismi vastased, siis selle positsioon Suurbritannias nõrgenes. Briti filosoofia hakkas metafüüsika vastu mässama. Hiljem tuli selle juurde tagasi Robin George Collingwood, kuid tema mõju ei olnud kuigi suur. Tänapäeva briti filosoofide seas on tuntuim absoluutse idealismi pooldaja arvatavasti Timothy L. S. Sprigge.

British idealismi mõju USA-s jäi mõnevõrra piiratuks. Uushegellik oli Josiah Royce'i varajane filosoofia. Ameerika ratsionalist Brand Blanshard oli nii tugevalt Bradley, Bosanqueti ja Greeni mõju all, et teda võiks peaaegu pidada briti filosoofiks.
**Robinson R44** on neljakohaline, ühe kolbmootoriga kopter, mis on välja töötatud USA ettevõttes Robinson Helicopter Company. 1992. aastast seeriatootmises.

R44 prototüübi esmalend toimus 31. märtsil 1990 ja FAA luba saadi 1992. aasta detsembriks. Robinson R44 on 21. sajandi suurima läbimüügiga kopter, neid müüdud ligikaudu 5800.

Tehnilised andmed
-----------------

Kopter on ühe kolbmootoriga, kahelabalise pearootori ja sabarootoriga. Robinson R44 juhis on hüdraulilise võimendiga. Kopterit saab juhtida mõlemalt kõrvuti asetsevalt istmelt. Tühi kopter kaalub umbes 660 kg ja lastiga 998 kg. Suurim mass, mille kopterile laadida võib, on 340 kg. Kopteri pikkus on 11,65 meetrit, kõrgus 3,3 m, pearootori diameeter 10,1 meetrit ja sabarootori diameeter 1,5 meetrit. Robinson R44 kütusekulu 200 km lennu kohta on keskmiselt 55 liitrit tunnis. Lennukaugus ühe tankimisega on 560 km. 

Kopteri avioonika võimaldab lennata lihtsates ilmaoludes, maksimaalse lennukiirusega 240 km/h. Uue ostetud Robinson R44 hind jääb 400 000 euro piiresse, kasutatud kopteri võib saada 70 000 euro eest.

|  |  |
| --- | --- |
| Kopteri pikkus | 11,65 m |
| Istekohti | neli |
| Maksimaalne stardimass | 998 kg |
| Pearootor | 10,1 m |
| Lennukiirus | 240 km/h |
| Lennukaugus | 560 km |

Robinson R44 Eestis
-------------------

Eesti Lennuameti registris on neli Robinson R44.

Viited
------

1. ↑  Robinson Helicopter Company. "R44 Raven II and Clipper II". Vaadatud 23.04.2018.
2. ↑  Toivo Tänavsuu. "Kopterid on Eesti ettevõtjate uus kallis hobi". Vaadatud 22.05.2018.
**MTÜ Kuusalurahva Teater** on Kuusalu vallas tegutsev harrastusteater. 

Teater on alguse saanud Kuusalu rahvamaja näiteringist, mis hiljem kandis nime Kuusalu näitering Latern. Praegust nime kannab teatritrupp alates 2011. aastast, mil lavastajana asus tööle Tõnu Tamm.

Harrastusteatrit on Kuusalu kihelkonnas tehtud alates 1884. aasta küünlapäevast, mil Haras lavastati saksa keelest tõlgitud ja mugandatud näidend „Kosja kaup". Regulaarselt hakati Kuusalu kihelkonnas näitemängu õppima 1892. aastast, kui alustas tööd Kuusalu Muusikaselts. Esineti peamiselt Tsitre mõisa suveteatris, mis muutus 20. sajandi alguses tegutsenud seltside armastatuimaks pidude kor­ral­damise kohaks.

Kuusalu rahvamajas on näitemängu peaaegu katkematult harrastatud alates maja valmimisest 1905. aastal. Kuusalurahva Teater peab enda sünnihetkeks aga 1996. aastat, mil pärast pikemat pausi Ellu Puudisti juhendamisel lavastati Dario Fo näitemäng "Iga varas pole suli". Kokku valmis Ellu Puudisti käe all kolm lavastust. Lisaks eespoolmainitule veel ka Erich Bergmani "Hüpe abiellu" ning William Somerset Maughami ainetel valminud "Elu tõsiasjad", mille instseneeris lavastaja ise.

Aastatel 1999–2012 oli trupi lavastaja Vendo Peebo, kelle käe all valmis kokku 17 lavastust. Enim tunnustust pälvis Vendo Peebo lavastatud Jaan Võõramaa (Dajan Ahmet) draama "Mamma", millega võideti festivalidel mitmeid auhindu.

Lisaks Ellu Puudistile ja Vendo Peebole on trupiga lavastanud Samima Kallionsivu (Merivoo), Õie Alt ja Eneli Sepp.

Teatri tänapäev
---------------

2011. aastal asus Kuusalurahva Teatrit juhendama Tõnu Tamm. Tema käe all valminud lavastusi: 

* 2012 – Edward Albee "Kõik aias";
* 2013 – Maria Jotuni "Mehe küljeluu";
* 2014 – Marcel Ayme "Teise mehe pea";
* 2015 – Tõnu Tamme koostatud lõbus lugu luuletustes "Raske on rõõmuta elada";
* 2016 – Andrus Kivirähk "Uljas Neitsi";
* 2016 – Indrek Hargla "Testamenditäitjad";
* 2016 – Tauno Yliruusi "Mängumõrv";
* 2018 – Tõnu Tamme koostatud õpetlik-lõbus laulumäng "Armastus, Pulm ja Abielu ehk Tulusaks Juhatuseks Ja Lõbusaks Ajawiiteks Noore-Rahwale". Alates 2015. aasta sügisest tegutseb Kuusalurahva Teater iseseisva mittetulundusühinguna.
**Paraskeví Papahrístou** (kreeka keeles Παρασκευή Παπαχρήστου; sündinud 17. aprillil 1986 Ateenas) on Kreeka kergejõustiklane, kolmikhüppaja.

Aastatel 2009 ja 2011 tuli ta kolmikhüppes Euroopa U23 vanuseklassi meistriks.

Kreeka olümpiakomitee jättis ta kõrvale 2012. aasta suveolümpiamängudest Londonis, kuna ta oli enne olümpiamänge teinud Twitteris ühe postituse, mis tekitas tema kodumaal rassismiskandaali.

2016. aasta sisemaailmameistrivõistlustel Portlandis võitis ta 14.15-ga pronksmedali. Pronksmedali sai ta ka sama aasta Euroopa meistrivõistlustelt Amsterdamis, kui hüppas 14.47.

2016. aasta suveolümpiamängudel Rio de Janeiros sai ta 14.26-ga kaheksanda koha.

2017. aasta Euroopa sisemeistrivõistlustel Belgradis sai ta 14.24-ga pronksmedali.

2018. aastal tuli ta Euroopa meistriks tulemusega 14.60.

Kolmikhüppes on ta tulnud Kreeka meistriks aastatel 2009, 2011 ja 2015–2016 ning sisemeistriks aastatel 2008, 2009, 2011, 2016 ja 2017. Kaugushüppes on ta tulnud Kreeka meistriks aastatel 2011, 2012 ja 2016.

Isiklikud rekordid
------------------

Väljas

| Ala | Tulemus | Aeg | Koht |
| --- | --- | --- | --- |
| Kaugushüpe | **6.60** | 15. juuni 2012 | Kreeka Ateena |
| Kolmikhüpe | **14.73** | 8. juuni 2016 | Kreeka Ateena |

Sees

| Ala | Tulemus | Aeg | Koht |
| --- | --- | --- | --- |
| Kaugushüpe | **6.51** | 31. jaanuar 2016 | Rumeenia Bukarest |
| Kolmikhüpe | **14.47** | 6. märts 2009 | Itaalia Torino |

Allikas: IAAF

Viited
------

1. 1 2 3  Paraskeví Papahrístou. european-athletics.org. Vaadatud 1.4.2017
2. ↑  "Kreeka kaugushüppaja eemaldati rassismiskandaali tõttu olümpialt". om.err.ee. 25.7.2012. Vaadatud 31.3.2017

Välislingid
-----------

 Paraskeví Papahrístou – pildid, videod ja helifailid Wikimedia Commonsis
* Paraskeví Papahrístou Rahvusvahelise Kergejõustikuliidu kodulehel Muuda Vikiandmetes
Paraná jõgi ja valgala kaardil
**Paraná** [paran'aa] on Lõuna-Ameerika suuruselt teine jõgi Amazonase järel. Ta algab Brasiilias Paranaíba ja Rio Grande jõe ühinemisel, voolab lõunasse läbi Brasiilia ja Argentina ning Paraguay piirijõena ja suubub Buenos Airese lähedal La Plata lahte. Tema nimi tähendab tupi keeles 'meretaoline'.

Paraná pikkus on 2570 km, ent Paranaíba jõe lähtest lugedes 3998 km, valgla suurus 2 879 871 km², vooluhulk 17 500 m³/s. Suurimad lisajõed on Iguaçu ja Paraguay jõgi.

Paraguay ja Brasiilia piiril asub jõel Itaipú hüdroelektrijaam, mis avati 1984. Varem oli selles kohas Saltos del Guaira linna lähedal Sete Quedase juga, kus jõgi langes seitsmeosalise kaskaadina. Pärast Itaipú tammi rajamist Ciudad del Este ja Foz do Iguaçu kaksiklinna lähedale jäi kaskaad veehoidla alla. Selle veehoidla keskjoont mööda kulgeb Brasiilia ja Paraguay piir.

Tammist pisut allpool suubub Paranásse Iguaçu. Selles kohas asub Paraguay, Argentina ja Brasiilia kolmikpunkt. Pärast Encarnaciòni ja Posadase kaksiklinna läbimist pöördub jõgi läände ja voolab kuni Paraguay jõe suudmeni. Selles kohas asub Paraguay kõige madalam punkt. Seal pöördub jõgi lõunasse ja voolab Rosariost allpool kagusse, kuni suubub La Plata lahte, moodustades 60 km pikkuse delta. Samasse lahte suubub ka Uruguay jõgi, mida vahel nimetatakse Paraná lisajõeks.

Minevikus oli Paraná kogu oma pikkuses laevatatav. Tänapäeval ei ole see ehitatud hüdroelektrijaamade ja tammide tõttu enam võimalik. Seda kompenseerib toodetav hüdroenergia: nii on Paraguay saanud maailma suurimaks hüdroenergia eksportijaks.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Paraná jõgi** |
Recade fon
**Fonid** või *Fon nu* on Lääne-Aafrikas, Beninis ja edela Nigeerias peamine etniline ning ligvistiline grupp, koosnedes üle 3,5 miljonist inimesest. Lõuna Beninis räägitavatest keeltest peamine on Gbe keelte hulka kuuluv foni keel. Fonid arvatakse pärinevat Tadost, Benini piiri lähedal kagu Togos asuvast külast.
Enamik fone elab tänapäeval külades ja väikelinnades, mudast seinte ja lainelisest plekist katustega majades. Fonide ehitatud linnade hulka kuuluvad ajalooline Dahomee pealinn Abomey ja Orjarannikul asuv Ouidah. Need linnad olid orjakaubanduse ühed peamised keskpunktid.

Asuala
------

Enamus fone elab Ida-Beninis ja Edela-Nigeerias Benini-Nigeeria piiri lähedastel aladel.

Päritolu
--------

Fonide suuliselt edasiantud pärimuse järgi on Benini fonid *aja*'de järeltulijad. Fonide suulise pärimuse kohaselt emigreerusid 12.-13. sajandi paiku mõned *ajad*, kes ise olid pärit Kagu-Togo külast Tadost ja Mono Jõe äärest, ida poolsetele aladele, mis on praegune Benin, ja lõid seal Allada linna. Hiljem moodustasid Allada *ajad* uue riigi: Suure Ardra, kus kuningad valitsesid järgides küla vanemate juhiseid ja nõuandeid. Allada oli Suure Ardra pealinnaks.

Aasta 1625 paiku olevat tekkinud aga kuninga kolme poja vahel vaidlus, et kes nendest pärib isa trooni. Selle dispuudi tulemusel jagunes kuningriik kolmeks osaks: üks vend, Kokpon, püüdis säilitada Suurt Ardrat. Teine vend, Do-Aklin, rajas Abomey linna ja kolmas, Te-Agdanlin, rajas Ajatche linna või Väikse Ardra (kutsutakse portugali kaupmeeste järgi, kes seal kauplesid ka Porto-Novo'ks). Ajad, kes elasid Abomey's, segunesid aeglaselt kohalike hõimudega, mille tulemusel olevatki tekkinud "fonid".

Viited
------

1. ↑   CARIBBEAN-L Archives
Foo Fighters esinemas 2007. aasta novembris
**Foo Fighters** on Ameerika alternatiivroki ansambel, mille moodustas 1994. aastal Nirvana trummar Dave Grohl. Bänd sai nime II maailmasõja ajal liitlasvägede lennukipilootide poolt kasutusel olnud hüüdnimest tundmatute lendavate objektide kohta.

Bändi debüütalbumi "Foo Fighters" (1995) lood kirjutas Grohl ise ja mängis salvestusel kõik instrumendid sisse.
Seejärel sattus Grohl kokku endiste Sunny Day Real Estate'i liikmetega. Grohl andis neile kasseti oma lugudega ning mõne aja pärast liitusidki bändiga bassist Nate Mendel ja trummar William Goldsmith, samuti Nirvana turneedel kaasa teinud Pat Smear. 
Foo Fighters alustas esinemisi Portlandis (Oregon). Goldsmith lahkus bändist albumi "The Colour And The Shape" (1997) lindistuse alguses, kui ta läks tülli Grohliga. Smeari lahkus 6 kuud hiljem. 1997. aastal asendati trummar Taylor Hawkinsi ja kitarrist Franz Stahliga, kuid Stahlil paluti lahkuda enne kolmanda albumi "There Is Nothing Left to Lose" (1999) salvestamist.

Bänd jätkas kolmekesi, salvestades albumi "There Is Nothing Left to Lose", kuni Chris Shiflett liitus bändiga (1999).

Foo Fighters salvestas oma neljanda albumi "One By One" 2002. aastal. Ja pärast seda kahe CD-ga albumi "In Your Honor" (2005), mis oli jagatud akustiliseks plaadiks ja rokilikumaks verisiooniks. Foo Fightersi kuues album "Echoes, Silence, Patience & Grace" ilmus 2007. aastal. Aastal 2010 kinnitati, et Smear oli ametlikult bändiga uuesti liitunud pärast tuuritamist koos Foo Fightersiga kui mitteametlik liige aastatel 2006–2009. Bänd on oma karjääri jooksul nomineeritud kuuel korral ja võitnud Grammy auhinna kolmel korral parima rokkalbumi eest. Bändi seitsmes stuudioalbum, "Wasting Light", ilmus 2011. aasta aprillis. "Concrete and Gold" ilmus välja 2017. aasta septembris. See album erines teistest, kuna album oli loodud koostöös produtsent Greg Kurstiniga, kes on produtseerinud peamiselt kuulsaid popartiste nagu näiteks Adele ja Sia.

Liikmed
-------

* Dave Grohl (laul, kitarr)
* Nate Mendel (basskitarr)
* Chris Shiflett (kitarr)
* Pat Smear (kitarr)

Endised liikmed
---------------

* William Goldsmith (löökriistad) (1995–1997)
* Franz Stahl (kitarr) (1997–1999)
* Taylor Hawkins (trummid) (1997–2022)

Albumid
-------

* "Foo Fighters" 1995
* "The Colour And The Shape" 1997
* "There Is Nothing Left To Lose" 1998
* "One By One" 2002
* "In Your Honor" 2005
* "Echoes, Silence, Patience and Grace" 2007
* "Greatest Hits" 2009
* "Wasting Light" 2011
* "Sonic Highways" 2014
* "Concrete and Gold" 2017
* "Medicine at Midnight" 2021
**Esko Antero Häkli** (sündinud 30. novembril 1936) on Soome raamatukogutegelane, Helsingi Ülikooli raamatukogu (Soome Rahvusraamatukogu) direktor (1976–2001).

19. oktoobril 1994 promoveeriti professor Esko Häkli Tallinna Ülikooli audoktoriks.

Teadlasena uurib ta raamatu ja trükinduse ajalugu ning nüüdisaegset võrdlevat raamatukogundust teadusraamatukogude kontekstis. Tema artikleid on ilmunud peamiselt Rootsi ja Saksamaa teadusväljaannetes.

Elu- ja töökäik
---------------

Häkli alustas oma töömeheteed praktikandina Helsingi ülikooli raamatukogus. Töötanud 1960. aastate algusest Helsingi Ülikooli Teoloogilise teaduskonna raamatukogu juhatajana, siirdus ta 1969 tagasi ülikooli raamatukokku, kus oli esialgu osakonnajuhatajana ja 1976. aastast direktor. 

Direktorina viis ta läbi mitmeid muudatusi ja arendusprojekte. Maa alla valmis suur ventileeritav ladu. Mikkelisse asutati raamatukogu konserveerimiskeskus.

Häklini ajal pandi raamatukogus alus mitmetele uurimisprojektidele. Häklini ajal sai Helsingi Ülikooli raamatukogu Soome teaduslike raamatukogude võrgustiku keskuse staatuse. Rahvusraamatukogu vastutab raamatukogude IT-süsteemi ja elektroonilise raamatukogu (FinELib) hooldamise ja arendamise eest ning tegutseb riikliku kogude digiteerimiskeskusena.
Ta toetas esimese ühise raamatukogusüsteemi (VTLS) kasutuselevõttu 

Häkli on filosoofiadoktor (1972), Helsingi Ülikooli audoktor (1990), Kuningliku Gustav Adolfi Akadeemia (Uppsala) kirjavahetajaliige (1993), rahvusvaheliste erialaorganisatsioonide (IFLA, LIBER) juhatuse liige ja töörühma "Bibliotheca Baltica" juhataja. 
Ta oli ajakirja Books from Finland toimetuskolleegiumi esimees 1976–2001, Soome kirjanduse seltsi juhatuse liige 1984–1999, Sibeliuse Seltsi esimees 2002–2009.

2009. aastast on ta olnud ajakirja Nordisk Pappershistorisk Tidskrift vastutav toimetaja.

Häkli on 1976. aastast abielus magister Gunilla Häkliniga (sündinud Berglund). 
Esimesest abielust (1957–1976) Eeva-Liisa Viljaneniga on tal kaks last.

Tunnustus
---------

* Tallinna Ülikooli audoktor
* Soome Lõvi ordeni komandör
* Saksamaa Liitvabariigi Teeneteordeni suur teeneterist
* Rootsi Põhjatähe ordeni komandör
* Sibeliuse Seltsi auliige
**Metsakorraldus** on metsanduse valdkond, mis hõlmab metsade majandamise kavandamise ja selleks vajalike abinõude süsteemi. 

Metsakorralduse käigus nt metsi mõõdistatakse perioodiliselt, inventeeritakse ja takseeritakse, kavandatakse nende majandamist. Spetsialisti ametinimetus on metsakorraldaja, metsataksaator või taksaator.

Eesti metsakorraldus
--------------------

Balti kubermangudes peetakse praktilise metsakorralduse alguseks 1788. aastat. Seniste andmete kohaselt eraldati siis esimest korda aastalangid ja määrati kindlaks metsade majandamise kord Balthasar von Campenhausenile kuulunud Lenĉu (Lenĉi, Lenzenhof) mõisas Põhja-Lätis. Samal aastal jagati aastalankideks ka Tõlliste, Uniküla ja Palupera mõisa metsad ning algas sihikindalam lageraietega majandamine.

18. sajandi lõpus koostati Eestis puistute plaane. Korrapärasem metsakorraldustööde tegemine algas aastal 1921.

Viited
------

1. 1 2 3 4  Eesti maaelu entsüklopeedia (L–Ü), 2009. Tallinn: Eesti Entsüklopeediakirjastus. Lk 108
2. ↑  KUTSESTANDARD Metsanduse spetsialist, tase 5. (vaadatud 5.09.2016)
3. ↑  Toivo Meikar. Eesti Vabariigi metsakorralduse keeruline algus. Eesti Mets, sügis 3/2009 (lk. 41)
**Amuuri korgipuu** (*Phellodendron amurense*) on ruudiliste sugukonda kuuluv puuliik. See liik kuulub Hiina meditsiinis kasutatud 50 peamise taimeliigi hulka. Ainude hulgas on laialt levinud taime kasutamine valuvaigistina.

Levila hõlmab peamiselt Ida-Aasiat, ulatudes Põhja-Hiinast Amuuri, Koreasse ja Jaapanisse. Põhja-Ameerikas kuulub Amuuri korgipuu võõrliikide hulka. Eestis Räpina linnas on kasvanud looduskaitse all olnud Amuuri korgipuu.

Meditsiin
---------

Taim Hiina herboloogias. Pildil on lagritsajuur
Hiina meditsiinis kasutatakse Amuuri korgipuud meningiidi, kopsupõletiku, tuberkuloosi ja neeruhaiguste korral. 

Amuuri korgipuu on ennast tõestanud väga olulise ennetava vahendina kopsuvähi korral. 

Kasutatakse suukaudselt kõhuvalu, kõhulahtisuse ja kuseteede infektsioonide korral. 

Amuuri korgipuu marjadest pressitakse õli, millel on tuntud raviomadused. Ka puu koorel on Hiina meditsiinis suur tähtsus. 

Marjadest pressitud õlil on insektitsiidsed omadused, mis sarnanevad lõhnava püreetri (*Tanacetum parthenium)* omadustega.

Õlis on suur hulk bioloogiliselt aktiivseid aineid: flavanoide, alkaloide, saponiine ja kumariine. Raviõli kasutusalade hulka kuulub pankreatiidi ravimine, kolesterooli ja veresuhkru taseme alandamine ja mitmesuguste nahahaiguste leevendamine.

Galerii
-------

* LehtLeht
* 
* KoorKoor

Viited
------

1. ↑  "Looduskaitseväärtuse kaotanud üksikobjektid arvati kaitse alt välja". *Keskkonnaministeerium*. 5. jaanuar 2018. Originaali arhiivikoopia seisuga 4. veebruar 2018.

Välislingid
-----------

* Amuuri korgipuu andmebaasis eElurikkus Muuda Vikiandmetes
Amuuri päramootoriga mudel
**Amuur** on Venemaal toodetud sisemootoriga mootorpaatide (Venemaa klassifikatsiooni põhjal kaatrite) seeria.

Ajalugu
-------

Esimene Amuur valmistati 1966. aastal Amuuri-äärses Komsomolskis asuvas sõjatehases, mille põhitoodanguks olid hävituslennukid. Tollal oli tehas salastatud, tänapäeval kannab see nime КнААПО (*Комсомольское-на-Амуре авиационное производственное объединение*).

1970. aastal toodeti 400 5,5 m pikkust duralumiiniumist kaatrit Amuur ja Amuur M, mis varustati Moskvitš 412 60-hobujõuliste mootoritega. Mudeli Amuur-3 puhul võeti kasutusele uudne reduktor, mis tegi kaatri kiiremaks, juhtimise mugavamaks ja kokpiti ruumikamaks. Mudelile, mille nimeks hiljem sai Amuur-2, ehitati kajut panipaikade ja pehmete istmetega.

Amuuri järgmised modifikatsioonid olid Vostok ja Vostok 2 (kajutiga). Kasutusele võeti Moskvitš 248 90-hobujõuline mootor. Paigutades kaatrile 85-hobujõulised välismaised päramootorid, loodi Amuurist mudelid Strela ja Strela-2. Viimaste luksuslikumad versioonid kannavad tähistusi Strela-3, Strela-4 ja Strela-5. Strela-8 on juba 8,6 m pikk ja 2,9 m lai, sellel on kasutusel 240-, 270- või 415-hobujõulised bensiini- või diiselmootorid.

Nõukogude ajast on Amuure eesti kalameeste käsutuses veel praegugi.
Amy Deasismont 2008
**Amy Linnéa Deasismont** (sünninimi **Amy Diamond**; sündinud 15. aprillil 1992 Norrköpingis Rootsis) on rootsi poplaulja.

Tema isa on inglane ja ema rootslane. Oma elu esimesed neli ja pool aastat elas ta Inglismaal.

Tema suurimad hitid on "What's in It for Me?", "Welcome to the City" ja "Shooting Star" (kõik 2005). Laulu "What's in It for Me" eest sai ta kõigi aegade noorimana Põhjamaade muusikaauhinna.

Esimene teledebüüt toimus 2000. aastal, mil neiu osales kodumaa muusikatalentide saates "Småstjärnorna" ehk "Small Stars" ('Väikesed tähed'). Aastate jooksul on Amy Diamond kokku käinud läbi kaheksa talendikonkurssi (näiteks "Super troupers" TV4's ja "Minimelodifestivalen"), millest seitsmel korral võiduga naasnud. Talendivõistluste žüriiliikmed on Amy kohta öelnud, et viimasel on parem ja tugevam hääl kui originaalartistidel, kelle lugusid tüdruk laulnud on.

Kui Amy 12-aastaselt ühel järjekordsel talendikonkursil osales, oli auhinnaks plaadisalvestusvõimalus. Pärast seda märkas teda firma Bonnier Music ja sõlmis temaga plaadilepingu. Kui Amy debüütsingel "What's in it for me" raadiosse jõudis, oli see tohutu promo ja pärast kaht nädalat oli tema hitt Music Control (muusikaedetabel) Top 10's.

Amy sündis Rootsis aastal 1992, kuid elas kuni nelja ja poole aastaseks saamiseni hoopiski Inglismaal, sest tüdruku isa Lee on inglane. Ema Chrisbethi soontes voolab rootsi veri ja praegu elavad nad Rootsis. Amyl on neli õde (Danielle, Lisa, Holly ja Lily) ja üks vend (Charlie). Amy Diamond räägib soravalt nii inglise kui ka rootsi keelt. Inglise keelt saab tüdruk praktiseerida oma isaga, kuid viimane on võimeline ka rootsi keeles rääkima.

Amy Deasismont 2006. aastal Helsingis esinemas

Välislingid
-----------

* Ametlik koduleht
* diskograafia
* Mitteametlik fännisait
|  |
| --- |
|  **Poks** |
| Riik |  | Rootsi |
|  |
| 2. ring | 1952 | Poolraskekaal |
|  |
| Pronks | 1951 | Poolraskekaal |
|

**Rolf Edvard Storm** (5. august 1930 Norrköping – 23. juuli 2000 Norrköping) oli Rootsi poksija.

Storm oli kolmekordne Rootsi meister poolraskekaalus (kuni 81 kg) aastatel 1950–1952.

Storm osales poolraskekaalus (kuni 81 kg) 1952. aasta Helsingi olümpiamängude poksivõistlustel, kuid kaotas 2. ringis hilisemale hõbemedalivõitjale Antonio Pacenzale (Argentina) ja jäi edasisest medaliheitlusest välja.

Storm sai poolraskekaalus (kuni 81 kg) 9. Euroopa meistrivõistlustel (Milano, 1951) pronksmedali, kaotades poolfinaalis hilisemale hõbemedalivõitjale Bjarne Lingåsile (Norra).

Viited
------

1. ↑  "Rootsi meistrivõistlused poksis. Tulemused rootsi keeles". Originaali arhiivikoopia seisuga 18. veebruar 2011. Vaadatud 16. aprillil 2012.
2. ↑  15. suveolümpiamängude poksivõistlus. Helsingi 1952. Tulemused inglise keeles
3. ↑  9. Euroopa meistrivõistlused poksis. Milano 1951. Tulemused inglise keeles

Välislingid
-----------

* Rolf Storm saidil Olympedia Muuda Vikiandmetes
**Rollimäng** on tegevus, milles osalejad käituvad ja tegutsevad vastavalt omaks võetud või antud rollile. 

Rollimängud võivad olla mängulised, rituaalsed, kunstilised, maagilised, religioossed, meelelahutuslikud, pedagoogilised, psühhoteraapilised vmt. 

Rollimänge võidakse mängida kujutluses (üksnes sõnaliselt suheldes), tegevusega kaasnevalt, publiku ees või ilma selleta, juhendaja(te) poolt antud ettekirjutuste kohaselt või vabas vormis, arvutivõrgus või arvutiprogrammi poolt toetatuna (vt. rollimäng (arvutil)), spetsiaalset kirjandust vm abivahendeid kasutades, tekste ette lugedes või vabalt improviseerides jmt.

Rollimängud erinevad spordimängudest, lauamängudest, kaardimängudest jmt eelkõige selle poolest, et rollimängudes ei ole üldreeglina võitjaid ega kaotajaid. Rollimängude puhul on peamiseks kaasakiskuvaks elemendiks kujutlusvõime kasutamisest saadav elamus. 

Paljud rollimängud põhinevad kirjandusteostel, filmidel või koomiksitel. Rollimängudeks võib pidada ka lahingute või möödunud ajastute taaskehastamist, kus osavõtjad kehastuvad tegeliku maailma varasemas ajaloos elanud või elada võinud tegelasteks, imiteerides neid riietuse, muu varustuse ja tegevuste poolest.

Meelelahutuslikud rollimängud muutusid populaarseks 1990. aastatel. Praegu on maailmas tuntud sadu rollimänge, mida mängivad kümned miljonid inimesed.

### Tuntumaid tänapäevaseid rollimänge

* LARP
* *Dungeons & Dragons*
* Taaskehastamine
* *MUD*
* Rollimängud arvutil
* Foorumirollimängud

Vaata ka
--------

* Kivitsõõr
* Rollimäng (õppemeetod)
* Raul Kübarsepp

Välislingid
-----------

* Eesti rollimängijad Facebookis
* Dragon.ee, Eesti *fantasy*-huviliste ja rollimängijate portaal
* Rollimängude iseloomustus Dragon.ee portaali Lohewikis
* Andres Rattasepp "Fantaasia-rollimäng ja kunstiõpetus"
|  |
| --- |
|  |
| Medalikohad |
| Euroopa meistrivõistlused |
| Kolmas koht | 2012 |  |

**Rolando Jorge Pires da Fonseca** (tuntud lihtsalt kui **Rolando**; sündinud 31. augustil 1985 São Vicentel) on Roheneemesaartel sündinud Portugali jalgpallur, kes mängib keskkaitsjana Portugali kõrgliigaklubis SC Braga.

Ta alustas klubikarjääri Belenenseses, mille meeskonnas debüteeris ta Portugali kõrgliigas hooajal 2004–05.

2018. aasta aprillis sõlmis ta lepingu Portugali suurklubiga Porto. Ta tuli Portoga kolm korda Portugali meistriks ja võitis hooajal 2010–11 UEFA Euroopa Liiga.

2013. aasta jaanuaris läks ta Portost laenule Itaalia kõrgliigaklubisse Napoli. Hooajal 2013–2014 mängis Itaalia kõrgliigas laenul Milano Interis. Hiljem ta Porto meeskonda enam ei pääsenudki ning hooajal 2014–15 teises pooles laenul Belgia kõrgliigaklubis Anderlecht.

Aastatel 2015–2019 mängis Prantsusmaa kõrgliigas Marseille Olympique'i ridades.

2020. aasta veebruaris naasis Rolando Portugali kõrgliigasse, sõlmides lepingu Bragaga.

Portugali jalgpallikoondises debüteeris Rolando 11. veebruaril 2009 sõprusmängus Soome vastu. Ta kuulus Portugali koondisse 2010. aasta maailmameistrivõistlustel ja 2012. aasta Euroopa meistrivõistlustel.

Saavutused
----------

Porto
* Primeira Liga: 2008–09, 2010–11, 2011–12
* Taça de Portugal: 2008–09, 2009–10, 2010–11
* Supertaça Cândido de Oliveira: 2009, 2010, 2011, 2012
* UEFA Euroopa Liiga: 2010–11
* UEFA Superkarikas: Teine koht 2011
* Taça da Liga: Teine koht 2009–10

Anderlecht
* Belgia karikas: Teine koht 2014–15

Marseille
* Coupe de France: Teine koht 2015–16
* UEFA Euroopa Liiga: Teine koht 2017–18

Välislingid
-----------

 Rolando – pildid, videod ja helifailid Wikimedia Commonsis

| * v
* r
Portugali koondis  –  2010. aasta jalgpalli maailmameistrivõistlused |
| --- |
| 

* 1 Eduardo
* 2 Bruno Alves
* 3 Ferreira
* 4 Rolando
* 5 Duda
* 6 Carvalho
* 7 C. Ronaldo (c)
* 8 P. Mendes
* 9 Liédson
* 10 Danny
* 11 Simão
* 12 Beto
* 13 Miguel
* 14 Veloso
* 15 Pepe
* 16 Meireles
* 17 Amorim
* 18 H. Almeida
* 19 Tiago
* 20 Deco
* 21 Costa
* 22 D. Fernandes
* 23 Coentrão
* Treener: Queiroz

 | Portugal |

| * v
* r
Portugali koondis  –  UEFA Euro 2012 |
| --- |
| 

* 1 Eduardo
* 2 B. Alves
* 3 Pepe
* 4 Veloso
* 5 Coentrão
* 6 Custódio
* 7 C. Ronaldo (c)
* 8 Moutinho
* 9 H. Almeida
* 10 Quaresma
* 11 Oliveira
* 12 Patrício
* 13 R. Costa
* 14 Rolando
* 15 Micael
* 16 Meireles
* 17 Nani
* 18 Varela
* 19 M. Lopes
* 20 Viana
* 21 J. Pereira
* 22 Beto
* 23 Postiga
* Treener: Bento

 | Portugal |
|  |
| --- |
|  |
| Medalikohad |
| Maailmameistrivõistlused |
| **Kuld** | 2015 | jäähoki |

**Aaron Ekblad** (sündinud 7. veebruaril 1996 Windsoris, Ontario provintsis) on Kanada jäähokimängija, kes mängib kaitsjana NHL-i klubis Florida Panthers.

Aastatel 2011–2014 mängis ta Ontario Hockey League'i (OHL) klubis Barrie Colts. 2012. aastal pälvis ta OHL-i aasta parimale uustulnukale antava Emms Family Award'i. Hooajal 2013–14 lõi ta liigas kaitsemängijatest enim väravaid (23). 2014. aastal pälvis ta hooaja parimale kaitsemängijale antava Max Kaminsky Trophy ja valiti lisaks liiga hooaja sümboolsesse koosseisu.

2014. aastal valis Florida Panthers ta NHL-i *draft* '​is esimese valikuna. Panthersiga sõlmis ta lepingu sama aasta septembris. Alates hooajast 2014–15 on Ekblad kuulunud Panthersi põhikoosseisu. Esimese värava lõi ta NHL-is 1. novembril 2014 mängus Philadelphia Flyersi vastu. Oma debüüthooajal oli Ekblad kõige resultatiivseim kaitsemängija liigas ning ta pälvis hooaja lõpus liiga parimale uustulnukale antava Calder Memorial Trophy ja valiti liiga hooaja uustulnukate sümboolsesse koosseisu (*All-Rookie Team*). Lisaks sai ta Panthersi läbi aegade resultatiivsemaks kaitsemängijast uustulnukaks, ületades Ed Jovanovskile kuulunud klubi rekordi.

Aastatel 2015 ja 2016 on Ekblad valitud NHL-i tähtede mängule.

2015. aastal tuli Ekbad Kanada jäähokikoondise koosseisus maailmameistriks. Turniiril sai Ekblad kirja 4+3 ning oli enim väravaid löönud kaitsemängija. Ta kuulus Kanada koondisse ka 2018. aasta maailmameistrivõistlustel, kus ta lõi ühe värava ja andis viis väravasöötu, kuid Kanada pidi sel turniiril leppima neljanda kohaga.

Viited
------

1. 1 2 3 4  Aaron Ekblad. eliteprospects.com. Vaadatud 20.1.2022
2. ↑  "Panthers' Ekblad in good company after breaking franchise record". thescore.com. 8.1.2015. Vaadatud 20.1.2022

Välislingid
-----------

* Aaron Ekblad NHL.com lehel
* Aaron Ekblad hockeydb.com lehel

| * v
* r
Florida Panthers |
| --- |
| 
**Väravavahid**: Sergei Bobrovski **·** Spencer Knight **·** Alex Lyon |
| 
**Kaitsjad**: Michael Benning **·** Aaron Ekblad **·** Casey Fitzgerald **·** Gustav Forsling **·** Radko Gudas **·** Matt Kiersted **·** Josh Mahura **·** Brandon Montour **·** Marc Staal |
| 
**Ründajad**: Aleksandr Barkov **·** Sam Bennett **·** Nick Cousins **·** Anthony Duclair **·** Patric Hörnqvist **·** Ryan Lomberg **·** Anton Lundell **·** Eetu Luostarinen **·** Sam Reinhart **·** Givani Smith **·** Eric Staal **·** Matthew Tkachuk **·** Carter Verhaeghe **·** Colin White |
**Aas-jürilill** (*Cardamine pratensis* L. subsp. *pratensis*) on ristõieliste sugukonda jürilille perekonda kuuluv mitmeaastane rohttaim.

Etümoloogia
-----------

Jürilille ladinakeelne nimi *cardamine* tähendab kressi.

Morfoloogia
-----------

Ta kasvab 40–60 cm kõrguseks. Lehed on 5–12 cm pikad ja neid on 3–15 tükki. Õisikud on 10–30 cm pikad, iga õie läbimõõt on 1–2 cm. Õiel on 4 kahvaturoosat, harva valget õielehte. Õied on väga nektaririkkad.
Aas-jürilille vili on kupar. Taim talvitub risoomis.

Levila
------

Aas-jürilille levila on tsirkumpolaarne. Ta kasvab kõrgusel kuni 1700 m üle merepinna. Teda leidub kõikjal Euroopas, Põhja-Hiinas ja Koreas ning isegi Gröönimaal. Eestis on aas-jürilill tavaline.

Kasvukoht
---------

Kõige paremini kasvab vee läheduses. Teda kasvatatakse aedades ilutaimena. Kanadas ja USA põhjaosas on ta aedadest vabasse loodusse pääsenud ja naturaliseerunud.

Alamliigid
----------

Varem käsitleti aas-jürilille kollektiivliigina (*Cardamine pratensis*), hiljem eristati kaks alamliiki *Cardamine pratensis pratensis* (aas-jürilill) ja *Cardamine pratensis paludosa* (hambune jürilill).

Konsortsium
-----------

Aas-jürilille lehtedele muneb oma munad koiduliblikas.

Kasutamine
----------

Taim sisaldab sinepiõliglükosiidi, mõruaineid ja C-vitamiini. Rahvameditsiinis kasutatakse aed-jürililleteed reuma ja teiste liigesehaiguste vastu, samuti neerude ja maksahaiguste korral.

Aas-jürilille nektarist toituvad koiduliblika valmikud. Seejärel muneb liblikas lillele oma munad ja röövikud toituvad taime rohelistest osadest. Teine putukas, kes aas-jürilillel elab, on harilik vahtlane (*Philaenus spumarius*).

2006. aastal oli aas-jürilill Saksamaa aasta lill. Saksamaal on ta ohustatud liik.

Välislingid
-----------

* Hambune jürilill andmebaasis eElurikkus Muuda Vikiandmetes
**Hermann Georg Willibald Koch** (2. aprill 1882 Võru – 29. märts 1957 Lüdersfeld) oli Eesti poliitik, advokaat ja tsemenditööstur.

Hermann Koch õppis Tartu ja Pärnu gümnaasiumis ja aastatel 1901–1906 Tartu Ülikoolis õigusteadust.

Hermann Koch oli 1918–1919 Eesti Ajutises Valitsuses Saksa vähemusasjade minister, I Riigikogu, V Riigikogu liige. I Riigikogus oli Hermann Koch amnestia komisjoni, rahaasjanduse komisjoni, eelarvekomisjoni, haiguskinnitusseaduse erikomisjoni, töökaitse komisjoni, Vabadussõjast osavõtnud kõrgematele sõjaväelastele autasu andmise seaduse läbivaatamise erikomisjoni ja tolliseadustiku läbivaatamise erikomisjoni liige.

Aastatel 1913–1940 tegutses Hermann Koch advokaadina Tallinnas. Lisaks oli ka ettevõtete "Port Kunda" ja "Asserin" juhatuse esimees 1920.–1930. aastatel, 1920. aastal Eestimaa Kindlustuse Aktsiaseltsi asutajaliige ning Põhja paberi- ja puupapivabrikute juhatuse liige.

Tema vend oli Saksa vähemusrahvuse kultuuriomavalitsuse president Harry Koch.

Emigreerus *Umsiedlung'*i käigus 1941. aastal Saksamaale. naasis 1941. aasta sügisel ja oli Saksa okupatsiooni ajal organisatsioonis "Todt" tsemenditööstuse juht Eestis.

Viited
------

1. ↑  Nimetused. Riigi Teataja, nr. 5, 7 detsember 1918
2. ↑  Piret Viljamaa, Riigikogu liikmed. Elulood, lk 108-109
3. ↑  Eestimaa Kinnitus-aktsiaseltsi põhikiri. Riigi Teataja, nr. 55-56, 17 aprill 1920
4. ↑  Otto Strandman... Rahvaleht, 5. jaanuar 1940, nr. 4, lk. 3.
5. ↑  Rotary History

Kirjandus
---------

* Hermann Koch. Võitleja, aprill 1957, nr. 4, lk. 11.

Välislingid
-----------

* Hermann Koch Eesti biograafilises andmebaasis ISIK
* Koch, Hermann Georg Willibald (1882–1957), BBLD - Baltisches biografisches Lexikon digital
Maatriksi **peadiagonaaliks** nimetatakse maatriksi elementide indeksipaaride *(i, j)* kogumit, kus *i = j*. Diagonaali elemendid maatriksis {\displaystyle A=(a\_{ij})} on elemendid {\displaystyle a\_{ii}}.

Ruutmaatriksi peadiagonaaliks nimetatakse diagonaali, mis jookseb maatriksi ülemisesest vasakust nurgast alumisse paremasse nurka. Näiteks järgmises ruutmaatriksis on piki peadiagonaali kirjutatud arv 1:

{\displaystyle {\begin{bmatrix}1&0&0\\0&1&0\\0&0&1\end{bmatrix}}}
Ruutmaatriksit, mille kõik väljaspool peadiagonaali asuvate elementide väärtus on 0, nimetatakse diagonaalseks maatriksiks.

Maatriksi teist diagonaali, mis jookseb alt vasakult üles paremale, nimetatakse **kõrvaldiagonaaliks**. n-järku ruutmaatriksi maatriksi kõrvaldiagonaali elemendid on {\displaystyle a\_{i,n+1-i}}. Analoogselt ülaseisva näitega

{\displaystyle {\begin{bmatrix}0&0&1\\0&1&0\\1&0&0\end{bmatrix}}}
on 1 kirjutatud kõrvaldiagonaalile.

Vaata ka
--------

* Blokk-diagonaalne maatriks

Viited
------

1. ↑   Ü. Kaasik Matemaatikaleksikon (Valgus 1982)
**Húsavík** on linn Põhja-Islandil Norðurland eystra piirkonnas Suður-Þingeyjarsýsla maakonnas Skajálfandi lahe kaldal. 

Linna suurimaks turismimagnetiks on vaalavaatlus lahel. Húsaviki kutsutakse Euroopa vaalavaatluse pealinnaks. 

Linnas asuvad ka vaalamuuseum ja peenisemuuseum. Põhilised sissetulekuallikad on kalapüük, kalatöötlemine, põllumajanduslik tootmine ja turism.

Húsavík asub 215 km pikkusel turismimarsruudil Teemantring (*Diamond circle*), kuhu kuuluvad veel Ásbyrgi, Dettifoss ja Mývatn.

Ajalugu
-------

Húsavíki ajalugu ulatub tagasi aastasse 870, mil rootsi viiking Garðar Svavarsson ehitas sinna esimese maja ja elas seal terve talve. Varsti pärast seda sai asula nimeks Húsavík ('majalaht'; sõnadest *hús* 'maja', *vík* 'väike laht, abajas'), mis on Islandi üks vanemaid kohanimesid.

1901. aastaks oli linna elanike arv ainult 313. Enamik majadest olid mätasmajad. Esimene puumaja ehitati 1880 ja esimene kivimaja varsti pärast 1900. aastat. 2. juunil 1907 valmis linnas praegu olemasolev kirik.

Vaade Húsavíkile merelt

Välislingid
-----------

* Húsavíki koduleht
* Whale Watching
**Hüdrauliline masin** on seade, mis muundab mehaanilise energia vedeliku energiaks (nt pump) või vedeliku energia mehaaniliseks energiaks (nt hüdroturbiin).

Hüdraulilises masinas on kaks silindrit, milles liiguvad kolvid. Kolbidealune ruum on täidetud viskoosse vedelikuga. Silindreid ühendab toru, mida mööda võib vedelik voolata ühest silindrist teise. Kolbide pindalad S1 ja S2 erinevad tunduvalt teineteisest. Kui väiksemale kolvile mõjub jõud F1, siis avaldab see vedelikule rõhku {\displaystyle p=F1/F2}. Pascali seaduse põhjal on sama suur rõhk ka suuremas silindris. Seetõttu mõjutab vedelik suuremat silindrit jõuga {\displaystyle F2=pS2=F1S2/S1}. Siit järeldub, et {\displaystyle F2/F1=S2/S1}. Võib ka öelda, et hüdraulilise masinaga võidetakse jõus nii mitu korda, kui mitu korda on masina suurema kolvi pindala suurem väiksema kolvi pindalast. Hüdrauliliste masinate hulka kuuluvad näiteks suurte koormuste tõstmiseks kasutatav hüdrauliline tungraud ja hüdrauliline press, mille abil tehastes valmistatakse survevaluga metall- ja plastmasstooteid.

Viited
------

1. ↑  EE 3. köide, 1988.
Kuresoo raba Ingatsi õpperaja vaatetornist
Laugas Kuresoos

Kuresoo (Viljandimaa) (Eesti)Kuresoo (Viljandimaa)
Asendikaart
**Kuresoo** (ka: *Kuresoo raba, Leemeti raba*) on raba Viljandi maakonna loodeosas Soomaa rahvuspargis, suurem osa sellest asub Põhja-Sakala valla piirides, Navesti, Raudna, Halliste ja Lemmjõe vahel.

Kuresoo on Eesti suurim terviklik rabamassiiv, selle kogupindala on 90 km², lääne- ja keskosa pindala on 50 km².

Kuresoo lõunapoolne rabarinnak Lemmjõe ja Raudna jõe ääres ulatub kõrgeimates kohtades 6–8 meetrini, olles sellega üks kõrgemaid Euroopas.

Kuresoos asuvad Kuresoo laugas ja Toonoja rabasaar, viimasel on asunud Toonoja küla. Kuresoosse on rajatud Hüpassaare õpperada ja Ingatsi õpperada.

1970. aastatel tehtud lennukiseire tulemusena oletati, et Kuresoo saarte all leidub naftat. Seda oletust toetas ka Toonoja oja tume ja õline värvus. Lisauuringud näitasid, et see oletus osutus valeks.

Vaata ka
--------

* Eesti soode loend
* Hüpassaare õpperada
* Ingatsi õpperada

Viited
------

1. 1 2  Nils Niitra, Kadri Kuulpak. "Sada kõige-kõigemat fakti meie maa ja rahva kohta: Mis on Eesti hinnalisim kunstiteos?". *Postimees*. AS Eesti Meedia.
2. 1 2  Kaldur, Marko (2016). *Avasta Soomaa*. Tänapäev.

Välislingid
-----------

* Kuresoo (Viljandimaa) – pildid, videod ja helifailid Wikimedia Commonsis
Rasa Juknevičienė (2018)
**Rasa Juknevičienė** (sündinud **Rasa Urbonaitė**, 26. jaanuaril 1958 Panevėžysi rajoonis) on Leedu poliitik, alates 2. juulist 2019 Euroopa Parlamendi liige. Ta oli alates 9. detsembrist 2008 kuni 13. detsembrini 2012 Leedu kaitseminister.

Ta kuulub erakonda Isamaaliit – Leedu Kristlikud Demokraadid.

Ta lõpetas 1976 Panevėžysi keskkooli ja 1983 Kaunase meditsiiniinstituudi ning töötas seejärel 1983 Panevėžysi keskhaiglas ja 1984–1990 lastearstina Panevėžysi rajoonis asuvas Pasvalysi keskhaiglas.

1988 liitus ta Sajudisega ja sai Sajudise nõukogu esimeheks Pasvalyses. Ta oli üks neist, kes 11. märtsil 1990 kirjutasid alla Leedu taasiseseisvumisdeklaratsioonile. Samal aastal valiti ta Leedu Taastava Seimi liikmeks.

Ta on stažeerinud haldusjuhtimise ja poliitika vallas Prantsusmaal (1993), Norras ja Saksamaal (1995), Suurbritannias (1996) ning USA-s (1998).

Ta oli konservatiivide erakonna Isamaaliit asutajaliige. 1992–1996 oli ta Isamaaliidu parlamendifraktsiooni pressiesindaja ja referent. 1996 valiti ta seimi liikmeks ja on pärast seda kõigil valimistel tagasi valitud. 1996–1999 oli ta erakonna juhatuse liige ja alates 1999 on erakonna aseesimees. 1999–2000 oli ta seimi asespiiker ning ühtlasi seimi delegatsiooni juht NATO parlamentaarses assamblees ja seimi NATO asjade komisjoni esimees.

Ta oskab inglise, vene ja norra keelt. Ta on abielus; tema mees Zenonas Juknevičius on advokaat.
**Rasheed Abdul Wallace** (sündinud 17. septembril 1974) on Ameerika Ühendriikide endine elukutseline korvpallur, kes mängis korvpalliliigas NBA kokku 16 hooaega ja tuli Detroit Pistonsiga 2004. aastal NBA meistriks.

NBA karjäär
-----------

Rasheed Wallace, 2006
Wallace valiti 1995. aasta NBA *draft*'ist neljandana Washington Bulletsisse. Esimesel aastal keskmiselt 10,1 punkti ja 4,7 lauapalli mängus toonud Wallace pälvis koha uustulnukate sümboolses teises viisikus, kuid vahetati debüüthooaja järel Rod Stricklandi ja Harvey Granti vastu Portland Trail Blazersisse. 

Ligi seitse aastat Portlandis mänginud Wallace aitas meeskonna 1999. ja 2000. aastal läänekonverentsi finaali ja valiti 2000. ja 2001 aastal NBA tähtede mängule. Oma parimal, 2001/02. hooajal tõi Wallace keskmiselt 19,3 punkti ja 8,2 lauapalli mängus.

2004. aastal vahetati Wallace esmalt Atlanta Hawksi, kelle eest jõudis kaasa teha vaid ühe mängu, misjärel kaubeldi ta kohe edasi Detroit Pistonsisse. Samal aastal tuli ta koos Ben Wallace'i, Richard Hamiltoni, Chauncey Billupsi ja Tayshaun Prince'iga NBA meistriks, kui finaalis alistati favoriit Los Angeles Lakers 4 : 1. 

Pistons pääses NBA finaali ka järgmisel, 2005. aastal, kuid tasavägine finaalseeria kaotati mängudega 3 : 4 Tim Duncani juhitud San Antonio Spursile. Aastatel 2006–2008 jäi Pistonsi laeks idakonverentsi finaal, kus kaotati 2 : 4 vastavalt Miami Heatile (2006), Cleveland Cavaliersile (2007) ja Boston Celticsile (2008).

8. juulil 2009 sõlmis Wallace kolmeaastase lepingu Boston Celticsiga. Vahetusmängija rolli taandunud Wallace kogus põhihooajal keskmiselt 22,5 minutiga 9 punkti ja 4,1 lauapalli mängus. Finaali jõudnud Celtics kaotas seeria 3 : 4 Kobe Bryanti ja Los Angeles Lakersi vastu.

10. augustil 2010 teatas Wallace, et lõpetab mängijakarjääri. 2012. aasta oktoobris naasis Wallace aga NBA-sse, kui sõlmis lepingu New York Knicksiga. 2012/13. hooajal 21 kohtumist kaasa teinud Wallace tõi ligi 14 minutiga keskmiselt 7 punkti ja 4 lauapalli mängus. 

17. aprillil 2013 pidi Wallace jalavigastuse tõttu karjääri teist ja viimast korda lõpetama.

Saavutused
----------

* NBA meister (2004)
* Neli korda valitud NBA tähtede mängule (2000, 2001, 2006, 2008)
* NBA uustulnukate sümboolne teine viisik (1996)

Rekord
------

Wallace teenis 2000/01. hooajal 80 mänguga kokku 41 tehnilist viga, mis tähistab praeguseni kehtivat NBA rekordit.

Välislingid
-----------

* Rasheed Wallace – NBA.com
* Rasheed Wallace – Basketball-Reference.com

  



| Detroit Pistons 2003/04. hooaja NBA meister |
| --- |
| 1 Billups (MVP) | 3 Wallace | 7 James | 8 D. Ham | 10 Hunter | 13 Okur | 22 Prince | 30 Wallace | 31 Milicic | 32 Hamilton | 34 Williamson | 41 Campbell | treener Brown |